Diari Oficial de la Generalitat Valenciana


Sumari del DOGV 9871, del 14-06-2024 (2024/5470)

RESOLUCIÓ de 9 de gener de 2024, del director general d'Urbanisme, Paisatge i Avaluació Ambiental, per la qual es formula un informe d'impacte ambiental del projecte de planta de generació d'energia elèctrica de tecnologia fotovoltaica Twinhouse de 9,98 MW i infraestructures d'evacuació, en el terme municipal de Villena (Alacant). Expedient: (3442289) 074/2024/AIA.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9871

Data del DOGV
:   14-06-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/5470


Data del document
:   09-04-2024

Organisme emissor
:   Conselleria de Medi Ambient, Aigua, Infraestructures i Territori

Tipus de document
:   Resolució

Descriptors 

:   * Conselleria de Medi Ambient, Aigua, Infraestructures i Territori
    * energia solar
    * impacte ambiental

RESOLUCIÓ de 9 de gener de 2024, del director general d'Urbanisme, Paisatge i Avaluació Ambiental, per la qual es formula un informe d'impacte ambiental del projecte de planta de generació d'energia elèctrica de tecnologia fotovoltaica Twinhouse de 9,98 MW i infraestructures d'evacuació, en el terme municipal de Villena (Alacant). Expedient: (3442289) 074/2024/AIA. [2024/5470]  
  
  
«Informe d'impacte ambiental  
Expedient: (3442289) 74/2024/AIA.  
Títol: Planta de generació d'energia elèctrica de tecnologia fotovoltaica Twinhouse de 9,98 MW i infraestructures d'evacuació.  
Promotor: L14 REIS, SL.  
Òrgan substantiu: Servici Territorial d'Indústria, Energia i Mines d'Alacant (ATALFE/2021/92).  
Localització: Villena (Alacant).  
Antecedents i tramitació administrativa  
En data 29 de juny de 2022, el Servici Territorial d'Indústria, Energia i Mines d'Alacant (STIEM) va traslladar a este òrgan ambiental la sol·licitud de determinació d'afeccions ambientals del projecte. En data 25 d'octubre de 2022, s'emet una resolució d'inadmissió, basada en l'informe tècnic emés el 29 de juliol de 2022, per no complir el projecte el criteri d'ubicació previst en l'article 19.bis b del Decret llei 14/2020, de 7 d'agost, del Consell, notificada el 26 d'octubre de 2022.  
  
En data 1 d'agost de 2022, l'STIEM remet una consulta a l'Ajuntament de Villena perquè presten la seua conformitat o oposició a la instal·lació esmentada, en la qual s'indica que, transcorregut el termini màxim de consulta sense que es responga, s'entén que no hi ha cap objecció a les autoritzacions, excepte en els casos en què els informes sol·licitats tinguen caràcter vinculant. Transcorregut el termini màxim de consulta establit, no s'ha rebut cap contestació per part de l'Ajuntament de Villena.  
En data 29 de febrer de 2024, l'STIEM trasllada a este òrgan ambiental l'expedient a l'efecte de tramitar l'avaluació ambiental del projecte, i s'adjunten el document ambiental, el projecte tècnic d'execució de la planta solar fotovoltaica Twinhouse, la línia subterrània trifàsica de 20 kV, l'inventari de fauna i diversos informes en matèria de medi natural, cultura i patrimoni, servici de gestió territorial, servici de planificació, servici d'infraestructura verda i paisatge, i altra documentació complementària.  
En data 5 de març de 2024, s'emet un requeriment de documentació a l'òrgan substantiu en el qual s'indica que, en la documentació remesa, no es troba la sol·licitud del promotor, per la qual cosa l'òrgan ambiental no pot iniciar l'expedient d'avaluació d'impacte ambiental. L'11 de març de 2024, l'òrgan substantiu remet la sol·licitud del promotor.  
  
En l'expedient consten els documents següents:  
- Informe de la Subdirecció General de Medi Natural i Avaluació Ambiental, de data 22 de setembre de 2022, favorable condicionat al fet que es tinguen en compte totes les mesures arreplegades en l'informe relatives a la vegetació, la fauna, les vies pecuàries, les sendes homologades, els espais cinegètics, els tancats, el terreny forestal i el medi físic. En l'informe s'indica que s'ha d'aportar un estudi hidrològic que reflectisca, de manera numèrica, que el canvi d'ús del sòl i l'efecte dels panells no incidix negativament en l'escolament ni en la infiltració de l'aigua de pluja sobre el terreny, amb una comparació entre les situacions prèvies a l'execució de les obres i la situació futura, quan la planta solar es trobe en funcionament. Entre altres aspectes, l'informe determina que la localització de la planta pot afectar la presència d'aus rapaces i estepàries, ja que es disminuïx l'espai vital i la pèrdua d'hàbitat de cria i alimentació, per la qual cosa es considera necessari mantindre els cultius de cereals existents en les parcel·les, quan siga possible, en una proporció d'almenys el 25 % de la superfície afectada. Així mateix, indica que el pla de vigilància ambiental ha d'incloure el seguiment d'aus i quiròpters, tal com descriu l'estudi d'impacte ambiental, i cal enviar anualment al Servici de Vida Silvestre de la Subdirecció General de Medi Natural i Avaluació Ambiental els resultats obtinguts per a poder avaluar i adaptar les mesures correctives plantejades i comprovar l'eficàcia o la necessitat de modificar la ubicació o altres característiques.  
  
- Informe del Servici Territorial de Cultura i Esport d'Alacant, de data 10 d'octubre de 2022, en el qual es comunica que, el 9 de maig de 2022, la Direcció General de Cultura i Patrimoni ha informat de manera favorable els efectes patrimonials previstos en l'article 11 de la Llei 4/1998, d'11 de juny, del patrimoni cultural valencià, per al Projecte de planta de generació d'energia elèctrica de tecnologia fotovoltaica Twinhouse de 9,98 MW i la seua infraestructura d'evacuació en les parcel·les 2 i 35 del polígon 8, i en la parcel·la 39 del polígon 13 del terme municipal de Villena, amb subjecció a les condicions que se li indiquen.  
  
- Informe del Servici de Gestió Territorial de la Direcció General de Política Territorial i Paisatge, de data 7 de desembre de 2022, en què es considera la planta solar incompatible perquè es troba afectada per perillositat d'inundació, encara que la línia d'evacuació s'estima compatible segons les consideracions finals de l'informe, ateses les determinacions normatives aplicables i les cartografies oficials d'ordenació del territori. L'informe indica que, en el sòl no urbanitzable afectat per perillositat d'inundació, la normativa establix una llista d'usos i activitats prohibides en què figuren, entre altres, els centres de producció d'energia, per la qual cosa, en principi, la instal·lació solar fotovoltaica no resultaria autoritzable en la part afectada per perillositat d'inundació. No obstant això, la mateixa normativa permet per a eixos casos eximir justificadament de la prohibició d'algun dels usos regulats en l'apartat 2 sempre que, mitjançant un estudi específic i detallat de la zona, es justifique l'escassa incidència del risc d'inundació. Per això, es planteja l'alternativa de retirar o redistribuir els mòduls de la zona afectada a altres zones sense afecció. Així mateix, s'informa que, d'acord amb les estipulacions en les normatives vigents, en l'àmbit autonòmic, a Villena hi ha un gran nombre d'instal·lacions en tramitació, tant estatals com autonòmiques, i l'ocupació municipal d'estes ascendix al 10,7 %.  
  
- Informe favorable del Servici de Planificació de la Direcció General d'Obres Públiques, Transports i Mobilitat Sostenible, firmat en data 1 de febrer de 2023, condicionat al compliment de les al·legacions remeses sobre l'expedient en les tramitacions administratives posteriors, així com a les autoritzacions requerides per a l'execució.  
  
- Informe del Servici d'Infraestructura Verda i Paisatge de la Direcció General de Política Territorial i Paisatge, de data 16 de juny de 2023, de sentit favorable i condicionat al fet que es duguen a terme les mesures d'integració paisatgística descrites en l'informe, les quals s'han de fer constar tant en l'autorització de la instal·lació com en el projecte d'execució. A més, s'ha d'ajustar el programa d'implementació de les mesures esmentades i corregir el pressupost del pla de desmantellament de la instal·lació i la restauració del terreny i del seu entorn.  
- Informe del Servici de Gestió Territorial de la Direcció General de Política Territorial i Paisatge, de data 18 de juliol de 2023, el qual conclou que la instal·lació de la planta solar fotovoltaica es troba afectada parcialment per perillositat d'inundabilitat, i es considera viable, de conformitat amb les determinacions del Pla d'acció territorial de caràcter sectorial sobre prevenció del risc d'inundació en la Comunitat Valenciana (PATRICOVA) i la resta de normativa aplicable considerada en l'elaboració de l'informe. Tot això, d'acord amb les consideracions i conclusions emeses en l'informe d'incidències sobre l'ordenació del territori de data 7 de desembre de 2022 i les apreciacions realitzades en l'informe de contestació d'al·legacions esmentat. El Servici de Gestió Territorial emet un segon informe en què no s'aprova l'estudi d'inundabilitat perquè no es presenta la documentació mínima exigible segons l'article 12 de la normativa del PATRICOVA, per la qual cosa no correspon modificar la cartografia oficial.  
  
La informació que conté l'expedient aporta elements de juí suficients per a continuar el procediment d'avaluació d'impacte ambiental simplificada.  
Atés el criteri de l'Advocacia General de la Generalitat (ref. C/I/10200/2023 23057, de 27.10.2023), esta resolució determina, als únics efectes ambientals, la conveniència de portar a terme l'actuació i les condicions en què s'ha de realitzar, sense que calga conéixer qüestions urbanístiques (inclusivament les relatives a l'atribució d'ús i aprofitament en sòl no urbanitzable) dirigides a l'òrgan substantiu.  
Criteris ambientals  
Per a emetre l'informe d'impacte ambiental, de conformitat amb l'article 47 de la Llei 21/2013, s'han tingut en compte els criteris de l'annex III d'esta.  
Característiques del projecte  
El projecte promogut per L14 REIS, SL, preveu l'execució i posada en funcionament de la planta fotovoltaica denominada Twinhouse, amb una potència de pic instal·lada d'11,088 MWp i una potència nominal de 9,980 MWn. La infraestructura d'evacuació associada a la planta solar consistix en uns centres de transformació connectats entre si, una línia subterrània de 2.870,77 m de mitjana tensió a 20 kV (LSMT) i el punt de connexió a la subestació Villena 20 kV. Segons indica el promotor, la planta va obtindre la concessió d'un punt de connexió amb barres 20 kV del transformador (T-5) 132/20 kV de la subestació esmentada, situada en el terme municipal de Villena (Alacant).  
La planta fotovoltaica es localitza en el terme municipal de Villena, concretament en la parcel·la 2 del polígon 8 i en la parcel·la 39 (recintes a i b) del polígon 13, en el paratge denominat Las Cabezuelas. La subestació Villena se situa al sud del polígon industrial El Rubial, i l'LSMT discorre per les parcel·les 2, 34 i 9.000 del polígon 8, i per les 9.018 i 9.023 del polígon 7 d'este terme municipal.  
L'àrea cadastral total vinculada és de 24,13 ha, 11,52 ha de les quals corresponen a la parcel·la 2 del polígon 8, i 12,61 ha, a la parcel·la 39 del polígon 13 (recintes a i b), la qual cosa fa que el total de la superfície ocupada per la central solar fotovoltaica (perímetre del tancat) siga de 17,89 ha. Dins de la superfície del projecte, la superfície que no estiga ocupada per mòduls fotovoltaics podrà utilitzar-se com a zona per a aplicacions afins a la instal·lació (aparcament i magatzems) o per a efectuar mesures compensatòries. Segons la seu electrònica del Cadastre, tota la superfície cadastral a on s'implanta la planta fotovoltaica està destinada a ús agrari.  
El parc solar fotovoltaic estarà format per 8 centres de transformació. El camp generador estarà format per mòduls fotovoltaics agrupats en sèries de panells i muntats en seguidor a un eix nord-sud (per a minimitzar l'angle d'incidència entre la radiació solar i el pla fotovoltaic), integrats en estructures metàl·liques d'acer galvanitzat i peces d'alumini, que formen una estructura clavada al terreny.  
  
Pel que fa a la línia d'evacuació, tindrà origen en el centre de seccionament, de protecció i de mesura de la planta fotovoltaica, des d'on eixirà, per mitjà de conducció subterrània davall de tub, i recorrerà, per l'interior de la planta fotovoltaica en direcció sud-oest, una distància de 15,96 m fins a la parcel·la 34 del polígon 8. En esta parcel·la traçarà 59,28 m cap al camí que discorre entre la Canyada Reial d'Almansa i el Collado de Salinas, i recorrerà una distància de 875,86 m en direcció sud fins a arribar al camí que passa per l'assagador de la Casa de la Vereda, a on girarà cap a l'esquerra en direcció est. Després de fer un recorregut de 292,20 m pel camí que discorre per l'assagador de la Casa de la Vereda, la línia girarà en direcció sud pel camí Las Delicias i avançarà una distància de 498,26 m. A continuació, girarà en direcció est pel camí de pas i travessarà, en un tram de 131,59 m, la zona verda del polígon industrial El Rubial en direcció al carrer 6 del polígon.  
En l'interior de la subestació, la línia discorrerà segons el que s'establix en un projecte específic (que ha d'elaborar i-DE Redes Eléctricas Inteligentes, SAU), per la qual cosa no és objecte d'avaluació d'este òrgan ambiental. A l'efecte dels càlculs per al projecte, s'ha estimat un tram de 300 metres.  
L'àmbit d'ubicació del projecte es troba en un ambient molt antropitzat, que es caracteritza per presentar cultius de regadiu i infraestructures associades, vivendes de segona residència i pujols guixencs prou transformats. L'altitud mitjana és de 505 msnm i els pendents que hi ha en les parcel·les directament afectades es troben entre el 6 % i el 12 %, per la qual cosa les zones amb pendents superiors al 25 % queden lliures d'ocupació de panells solars. La planta solar projectada es desenvolupa als dos laterals de la CV-809, a 2 km al nord-est del nucli urbà de Villena.  
L'accés a les dos parcel·les que constituïxen la planta solar es realitzarà per vies diferents i, en els dos casos, s'accedirà a través de les carreteres i camins existents que arriben a cada una de les entrades de la planta, per la qual cosa no serà necessari obrir nous camins. L'accés a les zones d'implantació es farà per mitjà de la carretera CV-809 de Villena a Caudete, des de l'autovia A-31 i el municipi de Villena en direcció a Caudete, i des del municipi de Caudete en direcció a Villena. Per a accedir a la zona sud des de la CV-809, s'ha de girar pel camí en direcció a la Canyada Reial d'Almansa, aproximadament en el punt quilomètric 1,3. L'accés a la zona nord serà per la CV-809. Caldrà girar primer pel camí Vereda de Levante, aproximadament en el punt quilomètric 2,1, i, a continuació, girar de nou pel camí de Vereda de las Fuentes. La porta d'accés es localitzarà a una distància de 100 metres.  
En el punt d'accés a la planta, i en el traçat de camins i rases, es retirarà la capa de terra vegetal mitjançant desbrossament fins a una profunditat no inferior a 20 cm. S'executaran per mitjans mecànics, i es minimitzaran al màxim els moviments de terres i la topografia natural del terreny. No es farà cap desbrossament sobre elements arboris o zones de regeneració natural d'espècies arbòries. No s'alteraran els corrents ni pendents generals de les parcel·les, de manera que es mantinga l'orografia actual del terreny, i caldrà canalitzar, mitjançant una xarxa de drenatges, els escolaments en les zones a on puguen erosionar el terreny. Segons es recomana en l'informe de la Subdirecció General de Medi Natural i Avaluació Ambiental, per a reduir els efectes de l'escolament que es puga produir per la pluja o la neteja de les plaques, la qual cosa podria provocar l'aparició de rases d'erosió davall de la línia d'estes, seria convenient realitzar una canalització que arreplegue les aigües i les disperse, o les acumule i les redirigisca per a usar-les posteriorment per al reg de la pantalla vegetal d'integració paisatgística plantejada. Davall dels panells fotovoltaics, s'ha de mantindre una capa formada per restes de vegetació o palla, de manera que es dissipe l'energia cinètica de les gotes de pluja i s'eviten l'erosió per esguit i l'erosió laminar.  
S'instal·larà un tancat perimetral de 2.728,60 m de longitud i, en la franja de terreny externa, dins de les parcel·les cadastrals afectades pel projecte, es crearà una pantalla vegetal per a atenuar l'impacte visual de les instal·lacions i mantindre la integritat del paisatge. Esta, a més, servirà de corredor per a la fauna i facilitarà la connectivitat entre els hàbitats de la zona.  
Finalitzada la vida útil de la planta fotovoltaica, que s'estima en 30 anys, s'han de dur a terme una sèrie d'actuacions per a desmantellar els elements instal·lats, durant les quals s'evitarà, en la mesura que siga possible, el moviment de terres, i es retirarà qualsevol estructura, fonamentació o un altre element permanent.  
Característiques de l'impacte potencial  
Les accions del projecte productores d'impactes són:  
- Fase d'implantació: desbrossament de vegetació, transport i apilament de materials, moviments de terres, instal·lació i muntatge, rases, construcció d'LSMT i subestació, i neteja del terreny.  
- Fase d'explotació: funcionament i producció d'energia, elevació d'energia, evacuació d'energia i treballs de manteniment.  
- Fase de desmantellament, restauració i abandó: desmantellament de les instal·lacions, neteja, adequació del terreny i restauració.  
  
Els impactes més forts sobre l'atmosfera es produiran durant les fases d'implantació i de desmantellament. En la fase de construcció, les afeccions es deuen al moviment de terres (condicionament de camins, col·locació de rases), que generarà emissions de pols i partícules en suspensió, i a l'eliminació de la vegetació (en la zona de clavament, de vials i de rases). D'altra banda, l'ús de maquinària en les tasques de construcció pot generar possibles emissions de contaminants i soroll. Estos efectes seran negatius i tindran un impacte directe sobre l'atmosfera, però es tracta d'efectes puntuals, reversibles (perquè les partícules de pols se sedimenten) i recuperables (per mitjà de l'aplicació de les mesures correctores), ja que se circumscriuen al període de construcció. Tant en la fase d'implantació com durant l'explotació, els impactes estaran més relacionats amb la possible contaminació del sòl i de la hidrogeologia, a conseqüència de fugues o abocaments accidentals d'oli i hidrocarburs procedents de la maquinària i els vehicles. El risc de contaminació de les aigües a causa d'abocaments accidentals es considera poc probable i, en cas d'haver-hi residus perillosos, estos es gestionaran de manera adequada mitjançant un gestor autoritzat. Es considera que no s'afecta el traçat de llits públics, encara que sí que s'afecta lleugerament la xarxa de drenatge natural. Durant la fase d'explotació, els efectes seran de caràcter puntual i es generaran a conseqüència de les activitats de manteniment de la instal·lació.  
Segons la informació cartogràfica de la IDEV, en l'àmbit de la planta fotovoltaica, de la línia d'evacuació i de la subestació elèctrica, existix un risc d'erosió actual baix/mitjà i un risc d'erosió potencial mitjà/elevat. Encara que el promotor considera que els impactes del sòl són lleus, cal destacar que, segons indica la Subdirecció General de Medi Natural i Avaluació Ambiental en el seu informe, la parcel·la 2 del polígon 8 presenta un risc d'erosió potencial alt (40-100 t/ha/any), per la qual cosa s'ha de considerar l'erosió hídrica del sòl com un aspecte important.  
Segons establix el Pla d'acció territorial forestal de la Comunitat Valenciana, i es mostra en el visor de l'Institut Cartogràfic Valencià, la planta solar fotovoltaica no afecta directament el terreny forestal, encara que la parcel·la 39 del polígon 13 fita a l'est amb terreny forestal i la 2 del polígon 8, a l'oest. Pel que fa a la línia, esta discorre parcialment per terreny forestal i coincidix amb el traçat d'un camí que travessa uns 1.000 m per la forest d'utilitat pública denominada Cabezo de las Cuevas (AL145), per la qual cosa, segons informa la Subdirecció General de Medi Natural i Avaluació Ambiental, serà necessari sol·licitar l'autorització d'ocupació de la forest gestionada per la Generalitat, segons el que s'establix en el Reglament de la Llei 3/1993, de 9 de desembre, forestal de la Comunitat Valenciana, i en la Llei 43/2003, de 21 de novembre, de forests. En la documentació aportada es descriu una eliminació parcial del terreny forestal, però no es faran desbrossaments totals de grans superfícies. Per tant, únicament es voran afectades les zones de clavament de les infraestructures, vials i rases. Els efectes es mitigaran mitjançant la restauració de la zona afectada, com poden ser les rases o les zones de davall dels seguidors, amb espècies vegetals de port herbaci o matoll.  
Tant la planta com la línia d'evacuació es localitzen en l'àmbit de dos vedats de caça esportius denominats Cañalmela (matrícula A-10458) i Casas del Campo (matrícula A-10990).  
La ubicació del projecte no se situa en l'àmbit de cap espai de la Xarxa Natura 2000, ni de cap dels espais naturals protegits arreplegats en el Llei 11/1994, de 27 de desembre, d'espais naturals protegits de la Comunitat Valenciana. Pel que fa a la línia d'evacuació, esta discorre pel límit oest de la zona d'especial conservació denominada Salero i Cabecicos de Villena, i fita amb la microreserva amb el mateix nom, situada a 445 m al sud de la planta solar. L'àmbit de l'actuació està situat fora del territori qualificat de paisatge de rellevància regional.  
  
En l'àmbit de la planta es localitzen diverses vies pecuàries. La poligonal de la fotovoltaica fita, a la zona nord, amb l'inici de la carrerada de la Noguera, de 37,5 m d'amplària. La Canyada Reial d'Almansa cap a Collado de Salinas, amb 75 m d'amplària, discorre confrontant per l'oest de la parcel·la 39 del polígon 13 i prop de la parcel·la 2 del polígon 8. Al llarg de 1.300 m, la línia d'evacuació cap a la SET Villena 20 kV discorre per la mateixa canyada i la creua en diversos punts. Així mateix, la línia creua la vereda de Las Delicias a la Mina i l'assagador de la Casa de la Vereda, i recorre un tram d'uns 345 m que coincidix amb este últim. En l'àmbit de la poligonal, 180 m a l'est, discorre l'assagador de Las Fuentes. Segons la documentació aportada pel promotor, està previst que el tancat arribe fins al límit del domini públic pecuari sense interferir en este. Per tot això, serà aplicable el compliment del que s'establix en la Llei 3/2014, d'11 de juliol, de la Generalitat, de vies pecuàries de la Comunitat Valenciana, i si és el cas, sol·licitar l'ocupació temporal o la concessió demanial necessàries prèviament de l'inici dels treballs, d'acord amb les determinacions del Decret llei 14/2020, de 7 d'agost, del Consell.  
Pel que fa a les sendes, la parcel·la 39 del polígon 13 fita amb la senda sobre la via Augusta, que circula pel traçat de la via pecuària de l'assagador de Las Fuentes. La línia d'evacuació creua fins a tres ocasions la senda local denominada Ruta de los Hornos de Yeso (SL-CV-86). No està previst, segons el promotor, que el tancat perimetral arribe fins al límit de la parcel·la en el punt que fita amb la senda sobre la via Augusta. En tot cas, si es produïx qualsevol afecció a la senda, s'haurà de complir la normativa sectorial aplicable.  
  
Els impactes sobre el paisatge són generalment visuals i fruit de la percepció de l'observador, els quals afecten la qualitat i fragilitat de l'escena. L'estudi d'integració paisatgístic (EIP) analitza les vistes des de diversos punts d'observació: des del nucli urbà de Villena, els disseminats de l'entorn, les instal·lacions industrials, les vies pecuàries i sendes i les carreteres principals. Segons este estudi, la planta ocupa una zona de visibilitat mitjana, en la qual destaca, per la seua proximitat, l'elevada conca visual des de la CV-809 o la visibilitat des de la serra d'El Morrón i Cabecicos de Villena.  
Consultada la quadrícula UTM 1 x 1 km de la Comunitat Valenciana i les zones limítrofes del banc de biodiversitat, en l'àmbit de la planta solar fotovoltaica i la línia d'evacuació figuren espècies de flora prioritàries com la milenrama cotonosa (Achillea santolinoides), la fèrula de loscos (Ferula loscosii) i la franquènia timifòlia (Frankenia thymifolia).  
  
Quant a la fauna, en l'àmbit d'actuació es localitzen espècies de fauna prioritàries, com la camallonga comuna (Himantopus himantopus), el fartet (Aphanius iberus), el milà negre (Milvus migrans), el gripau d'esperons (Pelobates cultripes) i el sebel·lí (Burhinus oedicnemus). Els impactes generats sobre la fauna són negatius, puntuals i temporals durant la fase d'implementació i de manteniment, perquè les actuacions es realitzen en un temps determinat per zones i en horari diürn. Durant la fase d'explotació, la fauna tornarà a la zona com a conseqüència de l'absència de persones i soroll.  
No s'observa cap afecció a escala 1:10.000 a hàbitats protegits de l'annex IV del Decret 70/2009, de 22 de maig, però sí que n'hi ha en un tram de la línia d'evacuació l'hàbitat amb codi LPEHT 42.84C, que correspon a les repoblacions de Pinus halepensis de l'entorn de la seua àrea natural, amb un 60 % de cobertura. A escala 1:50.000 hi ha dos hàbitats prioritaris en la zona afectada per la línia d'evacuació segons la directiva europea: 6220\* Zones subestèpiques de gramínies i anuals del Thero-Brachypodietea i 1520 \*Vegetació gipsícola ibèrica (Gypsophiletalia). Per tot això, segons recomana l'informe de la Subdirecció General de Medi Natural i Avaluació Ambiental, amb la finalitat d'evitar l'afecció a l'ecosistema, convé conservar la capa herbàcia i no remoure el substrat a l'hora d'instal·lar els punts de subjecció de cada mòdul fotovoltaic, així com fer una prospecció prèvia a l'inici de les obres.  
  
El projecte de la planta solar fotovoltaica afecta la zona de protecció de l'avifauna per línies elèctriques, inclosa en la Resolució de 6 de juliol de 2021, de la consellera d'Agricultura, Desenvolupament Rural, Emergència Climàtica i Transició Ecològica, per la qual s'amplien les zones de protecció de l'avifauna contra la col·lisió i l'electrocució. No obstant això, atés que la línia d'evacuació que es projecta és subterrània, no hi ha risc de col·lisió i electrocució.  
El tancat perimetral serà de tipus cinegètic amb una obertura inferior de dimensions suficients per a garantir el pas d'animals, i ha de complir el que s'establix en la normativa vigent per la qual es regulen les condicions per a la instal·lació, modificació i reposició de tancaments cinegètics i no cinegètics en la Comunitat Valenciana. El promotor proposa la plantació perimetral a la instal·lació d'espècies autòctones arbustives, amb un marc de plantació variable d'almenys tres línies paral·leles, en la franja de terreny externa al tancat de fins a 5 m i dins de les parcel·les cadastrals afectades pel projecte (la qual cosa suposa una superfície de 15.544 m² de pantalla vegetal). L'informe del Servici d'Infraestructura Verda i Paisatge considera adequades les espècies triades, però puntualitza que s'ha d'evitar l'alineació homogènia i seriada dels elements en tot el perímetre de la instal·lació, tal com es definix en l'EIP que s'ha aportat. Les plantacions se situaran en les zones amb més visibilitat, amb l'objectiu de minimitzar l'impacte sobre els principals punts d'observació estudiats (CV-809, serra d'El Morrón i Cabecicos de Villena), així com en els límits nord i sud de l'actuació, per tal d'establir una franja de transició amb els elements naturals d'interés identificats en els apartats anteriors de l'informe esmentat. Així mateix, es valorarà la inclusió d'espècies arbustives i herbàcies autòctones a fi de mitigar l'impacte de les estructures portants, que complementaran la vegetació adventícia i que s'hauran de mantindre en el seu estat natural. A més, la seua presència s'haurà d'afavorir en les zones pitjor conservades o amb menys densitat.  
El municipi de Villena queda inclòs en la llista de municipis afectats per danys per població de conills, per la qual cosa s'han de complir les mesures de control que disposa la Resolució del 31 d'agost de 2020, del director general de Medi Natural i Avaluació Ambiental, per la qual s'actualitza l'annex de l'Orde d'11 de juny de 2009, de les directrius extraordinàries per a l'aprofitament, la gestió i el control del conill de muntanya, amb especial consideració de l'article 14 d'esta.  
La instal·lació se situa en sòl classificat com a sòl no urbanitzable comú (SNU-C) i en sòl no urbanitzable protegit (SNU-P). Pel que fa a la línia d'evacuació, esta discorrerà principalment per l'SNU-P, encara que, a l'eixida de la planta solar i en un altre tram xicotet abans de l'entrada en el polígon industrial, travessa zones catalogades com a SNU-C, sòl urbanitzable i sòl urbà, segons el Pla general d'ordenació urbana (PGOU) de Villena.  
El document ambiental analitza una sèrie d'alternatives de localització de la planta solar fotovoltaica, incloent-hi l'alternativa zero, la qual és descartada per no comportar l'augment d'energia elèctrica procedent d'energies renovables. S'analitzen tres alternatives addicionals, en les quals es valora que disposen de les característiques desitjades, que siguen tècnicament viables i no presenten condicionants ambientals significatius. L'alternativa 1 queda descartada per diversos factors. D'una banda, és l'opció que ocupa més superfície, és la més llunyana respecte al punt de connexió (per la qual cosa la línia d'evacuació podria causar afeccions a hàbitats i terreny forestal), fita amb el tram sud-est del camí de Santiago en el traçat que fa des de Villena cap a Caudete, fet que causa un impacte visual i paisatgístic important, i se situa en un corredor territorial terrestre i sobre sòl de capacitat agrològica elevada. En l'alternativa 2, tot i que té menys afecció al sòl que l'opció 1, la localització coincidix amb la de la primera alternativa en un corredor territorial de caràcter terrestre i sobre sòl de capacitat agrològica elevada. A més, es localitza en una zona pròxima a un domini públic hidràulic sobre terrenys de cultius de secà, amb afecció al LIC Salero i Cabecicos de Villena, i a la zona humida Laguna i Los Saleros de Villena. Quant a la línia d'evacuació, seria d'una longitud similar a la de l'alternativa 1, però tindria més afecció ambiental per la proximitat a elements de caràcter protegit. Per tot això, esta segona opció també queda descartada. L'alternativa 3 ocupa menys superfície de la planta i de la línia (és la de menys longitud), tot i que comporta una sèrie d'impactes ambientals negatius associats als possibles efectes sobre els hàbitats i recursos protegits de la zona, ja que fita amb l'hàbitat d'interés comunitari 1520 Vegetació gipsícola mediterrània (Gypsophiletalia). Analitzades estes tres alternatives, el promotor considera la 3 com la més adequada des del punt de vista ambiental, ja que presenta una superfície suficient i adequada per a dur a terme l'activitat.  
  
De conformitat amb l'informe emés pel Servici de Gestió Territorial i segons la cartografia del PATRICOVA, hi ha afecció per inundabilitat de caràcter geomorfològic al nord de la planta. Segons l'estudi d'inundabilitat presentat pel promotor, es determina l'existència de calats poc significants (entre 0 i 0,15 metres en la zona nord), tant en la situació actual com en la futura. Vistos els resultats de l'estudi, i tenint en compte que la Confederació Hidrogràfica del Xúquer indica en el seu informe que la metodologia emprada es considera adequada, així com les hipòtesis adoptades, el servici esmentat interpreta que hi ha afecció parcial dins de les parcel·les en estudi, amb calats pràcticament inexistents.  
  
Els impactes sobre el patrimoni cultural deriven de l'existència d'elements patrimonials. Consultades les bases de dades cartogràfiques, s'ha detectat en els voltants de la superfície ocupada per la instal·lació la presència de jaciments arqueològics catalogats que poden ser potencialment destruïts o danyats per les activitats que es volen realitzar. Destaquen la Casa de Lara (situada a pocs metres a l'est de l'illa de mòduls que es troba al nord de la poligonal, i al nord de la carretera CV-809) i l'Horno de Yesos (al nord-oest dels mòduls que es localitzen al sud de la carretera). A l'est de la planta que conforma la poligonal situada al nord, es localitza el pujol del Molinico i la cova amb el mateix nom, així com la Casa del Padre. En l'àmbit del traçat de la línia d'evacuació es localitzen diverses coves, totes catalogades com a bé d'interés comunitari (BIC): Cueva de las Delicias, situada 100 m a l'oest de la línia; Cueva de las Lechuzas, i Cuevas del Alto núm. 1 i núm. 2, situades a l'est d'esta última. Els mòduls fotovoltaics se situen a més de 500 m dels recursos paisatgístics de primer orde, però la línia d'evacuació travessa l'àrea de 500 m definida al voltant del BIC Cabezo Redondo. No obstant això, atesa la configuració soterrada de la línia d'evacuació, la infraestructura no afectarà negativament ni la contextualització ni la percepció del BIC identificat. Segons l'informe de la Direcció General de Cultura i Patrimoni emés el 9 de maig de 2022, en l'àmbit patrimonial, la construcció de la instal·lació fotovoltaica no afecta cap BIC o bé de rellevància local del catàleg del PGOU de Villena. Pel que fa als resultats de la prospecció intensiva, visual i sense remoure el terreny que s'ha realitzat, cal destacar que en la superfície prospectada s'han localitzat dos elements etnològics: Casas del Campo (a 40 m de distància a la planta solar) i la Caseta de Los Cabezos, a 20 m del traçat de la línia d'evacuació. L'informe conclou de manera favorable, sempre que es complisquen les mesures correctores establides en este quant a la senyalització mitjançant balises i l'establiment d'un perímetre de protecció i exclusió amb un radi de 5 m.  
  
La zona nord s'emmarca en la massa d'aigua subterrània 080.160 Villena-Beneixama del Pla hidrològic del Xúquer 2022-2027, de mal estat global i amb 330,2 km²; les zones sud i est de la poligonal, i la línia d'evacuació de la massa 080.926, de 226,3 km², que es denomina aqüífer d'interés local núm. 26. Quant a la permeabilitat, la superfície total de la planta solar a on s'implantaran les instal·lacions es troba sobre sòls de permeabilitat molt alta i molt baixa. Per a tota la superfície ocupada per la planta, la vulnerabilitat d'aqüífers es considera baixa i molt baixa. Segons l'informe del Servici de Gestió Territorial, el subsol a on es localitza la instal·lació se situa en àrees amb un escàs interés i en àrees que cal millorar per a la recàrrega estratègica d'aqüífers. L'informe planteja mesures correctores que incidixen sobre la infiltració i la minimització de l'escolament, com el manteniment de les condicions d'infiltració amb els canvis de pendents, la qual cosa es pot aconseguir amb una disposició de les plaques solars que acompanye les corbes de nivell. Una altra mesura plantejada és la plantació i conservació de zones de vegetació que servisquen de tamís de la pluja, que generen condicions favorables per a la infiltració i que disminuïsquen l'escolament. A més, proposa la realització de labors del sòl que en mantinguen una textura esponjosa que facilite la infiltració o, si és el cas, el desenvolupament de tasques agrícoles com a activitats complementàries. Per últim, proposa utilitzar rases de drenatge, llits d'infiltració o basses de recollida d'aigua d'escolament en els punts més baixos de les instal·lacions per a evitar fugues de l'escolament.  
Conclusió  
El projecte, en els termes previstos, no tindrà efectes adversos significatius sobre el medi ambient i no requerix avaluació d'impacte ambiental ordinària.  
Consideracions jurídiques  
El projecte de la planta de generació d'energia elèctrica fotovoltaica Twinhouse de 9,98 MW i la infraestructura d'evacuació associada constituïxen un supòsit d'avaluació d'impacte ambiental simplificada, d'acord amb l'article 7.2 de la Llei 21/2103, de 9 de desembre, en concordança amb el grup 4, epígrafs i i b, de l'annex II.  
L'expedient ha seguit el tràmit d'avaluació d'impacte ambiental simplificada, previst en la secció 2a, capítol 2, del títol II de la Llei 21/2013.  
L'article 9.1 del Decret 147/2023, de 5 de setembre, del Consell, d'aprovació del Reglament orgànic i funcional de la Conselleria de Medi Ambient, Aigua, Infraestructures i Territori, atribuïx a la Direcció General d'Urbanisme, Paisatge i Avaluació Ambiental la competència en avaluació ambiental estratègica i impacte ambiental, incloent-hi els sistemes indicadors i les avaluacions ambientals.  
Per tot el que s'ha exposat, a proposta del Servici d'Avaluació d'Impacte Ambiental, i amb el vistiplau del subdirector general d'Avaluació Ambiental i Paisatge, amb l'ús de les atribucions que tinc, resolc,  
  
  
Primer  
Estimar que el projecte de la planta de generació d'energia elèctrica fotovoltaica Twinhouse de 9,98 MW i la seua infraestructura d'evacuació, promogut per L14 REIS, SL, sense perjuí de l'obtenció prèvia de les autoritzacions sectorials que li siguen aplicables, no tindrà efectes significatius sobre el medi ambient i no requerix una avaluació d'impacte ambiental ordinària, sempre que s'ajuste a les previsions del projecte, del document ambiental i als termes del present informe, en particular:  
  
1. El promotor ha de complir totes les mesures preventives i correctores previstes en el document ambiental, el projecte tècnic i la resta de documentació que conste en l'expedient, mentres no contradiguen el que establix la present resolució.  
2. Es recorda el compliment de tota la legislació rellevant que siga aplicable, i que afecte els elements del medi que arreplega esta resolució.  
3. S'ha d'incorporar al disseny del projecte el condicionat i les mesures correctores establides en els informes dels òrgans competents en matèria d'ordenació del territori i paisatge, i en matèria de medi natural, que s'exposen en el cos de la declaració. Estes mesures i condicions s'han d'incorporar al projecte d'execució en la memòria, els plànols i el pressupost, per a l'execució real i efectiva, i es verificaran en fases posteriors de la tramitació per l'òrgan substantiu, prèviament a l'autorització de l'explotació.  
4. Per a preservar els elements del patrimoni cultural i d'acord amb el que establix l'òrgan competent en la matèria, el projecte estarà subjecte al compliment de les mesures correctores proposades per la Direcció General de Cultura i Patrimoni. Concretament, per als elements etnològics coneguts com la Caseta de los Cabezos i la Casa del Campo, s'ha de senyalitzar la zona mitjançant l'establiment de balises de les estructures conservades i l'establiment d'un perímetre de protecció i exclusió de 5 m de radi per a qualsevol activitat relacionada amb les obres. Es farà un seguiment arqueològic dels moviments de terres previstos en l'àmbit de 200 metres, a fi d'evitar-ne l'afecció directa o indirecta, llevat que l'informe definitiu en matèria de patrimoni adopte mesures menys restrictives sobre estos. Si, durant l'execució de les obres, s'hi troben restes paleontològiques, arqueològiques o etnogràfiques, el promotor haurà de posar el fet en coneixement de la conselleria competent en matèria de cultura de manera immediata, i adoptar les mesures pertinents per a protegir-les i conservar-les, de conformitat amb el que preveuen els articles 63 i 65 de la Llei 4/1998, d'11 de juny, del patrimoni cultural valencià.  
  
5. Atesa la localització del projecte, s'ha de complir el que disposa el plec general de normes de seguretat en prevenció d'incendis forestals que s'han d'observar en l'execució d'obres i treballs que es realitzen en terreny forestal o en els seus voltants, annex IX del Decret 91/2023, de 22 de juny, del Consell, pel qual s'aprova el Reglament de la Llei 3/1993, de 9 de desembre, forestal de la Comunitat Valenciana.  
  
6. Pel que fa a l'afecció a vies pecuàries, es garantirà la seua continuïtat i si es produïx qualsevol afecció a estes, serà d'acord amb les condicions de l'òrgan competent en la matèria segons la Llei 3/2014, d'11 de juliol, de vies pecuàries.  
7. Es desconeix el volum d'aigua necessari per a les operacions de manteniment i neteja dels panells fotovoltaics, ni d'on es preveu el proveïment. No obstant, l'ús d'aigua en la planta quedarà condicionat al fet que es dispose de subministrament per una empresa autoritzada o concessió de l'organisme de conca.  
8. Per a reduir l'erosió hídrica de la pluja i mantindre l'estrat en condicions adequades per a una bona infiltració, s'ha de fer el mínim moviment de terres i compactació de sòl, segellar la superfície mínima de terreny possible i mantindre la vegetació existent en les zones no ocupades pels mòduls. S'aplicaran mesures correctores per a evitar l'erosió dels sòls nus.  
9. Es disposarà de zones impermeabilitzades i d'un sistema d'arreplega de possibles fugues d'olis i combustibles, procedents de la maquinària i de les estructures que es generen durant l'execució de l'obra. Els residus generats es gestionaran segons la normativa vigent i mitjançant un gestor autoritzat; s'establiran les zones d'arreplega de residus i no s'apilaran en zones amb pendents elevats o amb perillositat d'inundació.  
  
10. Els sòls i altres materials naturals excavats durant les activitats de construcció, en el cas que no s'empren en la mateixa obra, els gestionarà el gestor autoritzat.  
11. No podran utilitzar-se herbicides, plaguicides, insecticides, rodenticides o altres productes químics que, per les seues característiques, provoquen pertorbacions en els sistemes vitals de la fauna. Tampoc s'utilitzarà en el procés de neteja dels mòduls fotovoltaics cap mena de sabó, dissolvent o substància que puga contaminar el sòl o l'aqüífer.  
  
12. El tancat perimetral s'ha d'ajustar al que disposa el Decret 178/2005, de 18 de novembre, del Consell de la Generalitat, pel qual s'establixen les condicions dels tancaments en el medi natural i dels tancaments cinegètics. A més, per a evitar la col·lisió d'aus contra el tancat de la planta solar, s'han de col·locar plaques metàl·liques o d'un material plàstic fabricat en poliestiré o similar, de color blanc i acabat mat de 20 × 20 cm (o 25 × 25 cm), que s'han de situar en els espais entre suports.  
13. Les accions incloses en el Programa de vigilància i seguiment ambiental s'han de documentar per a acreditar l'adopció i l'execució de les mesures preventives i correctores proposades i la comprovació de l'eficàcia que tenen. La documentació ha d'estar a la disposició de les autoritats competents.  
14. L'emissió de l'autorització administrativa de tancament definitiu de la central obligarà el promotor a desmantellar-la, en les condicions proposades en el Pla de desmantellament de la instal·lació i de restauració del terreny i de l'entorn.  
  
Segon  
D'acord amb el que preveu l'article 47 de la Llei 21/2013, de 9 de desembre:  
A. L'informe d'impacte ambiental es publicarà en el Diari Oficial de la Generalitat Valenciana, sense perjuí de publicar-lo en la seu electrònica de l'òrgan ambiental.  
B. L'informe d'impacte ambiental perdrà la vigència i cessarà en la producció dels efectes que li són propis si, una vegada publicat en el Diari Oficial de la Generalitat Valenciana, no s'ha procedit a autoritzar el projecte en el termini màxim de quatre anys des de la publicació d'este, llevat que s'acorde la pròrroga de la vigència de l'informe d'impacte ambiental.  
C. L'informe d'impacte ambiental no serà objecte de cap recurs, sense perjuí dels que, si és el cas, siguen procedents en via administrativa o judicial davant de l'acte, si és el cas, d'autorització del projecte.  
  
Tercer  
L'òrgan substantiu publicarà en el butlletí oficial corresponent la decisió d'autoritzar o denegar el projecte, en els termes que preveu l'article 48 de la Llei 21/2013, de 9 de desembre.  
  
València, 9 d'abril de 2024.- El director general d'Urbanisme, Paisatge i Avaluació Ambiental: Miguel Ángel Ivorra Devesa.»